Lajos Abafi-Aigner

Lajos Abafi-Aigner, vlastným menom Ludwig Aigner (* 11. február 1840, Nagy-Jécsa, Uhorsko – † 19. jún 1909, Budapešť), bol maďarský spisovateľ, nakladateľ, kníhkupec, historik a entomológ–lepidopterológ nemeckého pôvodu.

 Životopis 
Jeho nemecká rodina sa presťahovala do Bratislavy v roku 1858 a tu sa naučil aj po maďarsky. V roku 1863 sa opäť presťahovali do Budapešti.

Po skončení základnej školy sa venoval štúdiu histórie V Kolíne nad Rýnom a Stuttgarte. Neskôr pracoval ako vydavateľ a obchodník s knihami v Budapešti. Venoval sa hlavne štúdiu histórie, ako i otázkam kultúry. Nemecké meno Ludwig si zmenil na maďarské Lajos a začal používať maďarský pseudonym Abafi. V roku 1870 sa stal slobodomurárom. Napísal napr. prácu o poetických dielach významného maďarského básnika Sándora Petőfiho, ale aj niekoľkozväzkovú prácu o histórii slobodomurárov v Rakúsko-Uhorsku, čomu sa venoval asi 12 rokov. V druhej polovici svojho života sa venoval hlavne štúdiu motýľov, ich zberu a publikoval niektoré významné práce z tohoto odboru. Jeho podnik v priebehu rokov 1880 - 1890 postupne upadal, preto ukončil v roku 1890 svoju činnosť a venoval sa už potom iba entomológii.

 Entomologické aktivity 
Patril medzi prvých entomológov, ktorí skúmali aj faunu motýľov Uhorska. Známy je tiež, ako autor nekrológov niektorých významných uhorských entomológov, ktoré boli publikované v maďarskom entomologickom časopise Rovartani lapok, kde Lajos Abafi-Aigner patril k redaktorom tohto časopisu. 
Pracoval aj ako spoluautor a redaktor práce: Fauna regni Hungariae. Jeho kniha "Magyarország lepkéi" z roku 1907 bola veľmi populárna a ovplyvnila niekoľko generácií entomológov Uhorska. 
Jeho zbierka hmyzu sa čiastočne zachovala v Budapešti v Národnom prírodovednom múzeu.

 Bibliografia 
 Abafi-Aigner, L. et Pável, J. et Uhryk, F.: 1900, Fauna Regni Hungariae. Ordo. Lepidoptera. Regia Societas Scientarium Naturalium Hungarica. Budapest. 82 pp.
 Aigner-Abafi, L.: 1901, [Pável, J.]. Rovart. Lapok, 8, p. 132 - 136 + portrét. 
 Abafi-Aigner, L. et Horváth, G.: 1907, Magyarország lepkéi (= Motýle Uhorska), Athenaeum, Budapest, XXXII + 137 pp + 1 čb + 51 far. tab.
 Abafi-Aigner, L.: 1910, Adalék a Magyar Tengermellék, Horvátország és Dalmáczia lepkefaunájához. Rovartani lapok, XVII: p. 55 - 57, Budapest.
 Abafi-Aigner, L.: 1910, Adalék a Magyar Tengermellék, Horvátország és Dalmáczia lepkefaunájához. Rovartani lapok, XVII: p. 71 - 105, Budapest.

 Zdroje 
 A. H. J.: 1909, [Aigner Abafi, L. von]. Ent. Rec. J. Var., 21, p. 244. 
 Anonym: 1909 [Aigner Abafi, L. von]. Ent. Rundschau, 26, p. 86 + portrét. 
 Csiki, E.: 1910, [Aigner Abafi, L. von]. Rovart. Lapok, 17, p. 33 - 37, 63 + portrét. 
 Okáli, I. & Országh, I. & Matoušek, B. & Hrabovec, I.: 1996, Slovník slovenských zoológov a zoológov so vzťahmi k územiu Slovenska. Stimul, Bratislava, 137 pp: p. 8. 
 Nonveiller, G.: 1999, The Pioneers of the research on the Insects of Dalmatia. Zagreb, Hrvatski Pridodoslovni Muzej: 390 pp, p. 145. 
 George Hangay (2004), Abafi-Aigner, Lajos (Ludwig Aigner). In: Encyclopedia of Entomology, vol. 1, John L. Capinera (dir.), Kluwer Academic Publishers (Dordrecht) : p. 1.
 Groll, E. K. [ed.]: 2006, Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: "Aigner Abafi, Lajos (= Ludwig), von)": (internet).


Kategória:Nemeckí entomológovia
Kategória:Maďarskí entomológovia
Kategória:Lepidopterológovia
Kategória:Uhorskí šľachtici
Kategória:Slovenskí šľachtici
Kategória:Príslušníci zemianskeho stavu
Kategória:Slovenskí entomológovia
Kategória:Slovenskí spisovatelia
Kategória:Nemeckí spisovatelia
Kategória:Maďarskí spisovatelia
Kategória:Slovenskí historici
Kategória:Slovenskí vydavatelia
Kategória:Pochovaní na cintoríne Kerepesi